Kui see raamat ilmub, on Eesti juba paar kuud olnud OECD 34. liige. Teekond, mis on tulnud läbida OECDsse jõudmiseks, on aga olnud väga pikk. Eesti tegi esimese ametliku sammu OECD suunal juba 1996. aastal, mil kolme Balti riigi välisministrid saatsid OECD-le ühisdeklaratsiooni, milles palusid luua Balti regionaalprogramm. Samas viidati ka soovile pikemas perspektiivis OECDga liituda. Balti regionaalprogramm sai OECD nõukogu heakskiidu 1998. aastal ja kuni programmi lõppemiseni 2004. aastal oli  see Eesti ja OECD suhete põhialus. Liitumiskutse OECDga liitumiseks sai Eesti 2007. aastal ja kolm aastat hiljem oleme saavutanud täisliikme staatuse.